Aston Martin DB5

Aston Martin DB5 er en fire-seters Grand tourer bilmodell som ble laget av Aston Martin mellom 1963 og 1965. Den er kjent som bilen til James Bond.

Spesifikasjoner
I utseende var DB5 nesten identisk med forgjengeren Aston Martin DB4 Serie 5. Karosseriet var fortsatt et Superleggera fra Touring. Hovedforskjellen lå i motoren i amulinium, som ble økt til 4,0 liter ( cc) og 282 hk. I tillegg hadde DB5 mulighet for 5-trinns girkasse fra ZF Friedrichshafen i stedet for den vanlige 4-trinns.  Denne 5-trinns ble etterhvert standard.   Automatisk gir var også et mulig tilvalg.

Etter lanseringen på Frankfurt-messen ble det bemerket at DB5 var utstyrt med en ny type blinklys som ga langt større lysstyrke. Videre hadde den fått skivebremser fra Girling, fra før forbeholdt spesialutgaven DB4 GT. 

Ellers var det som før, med dobbelt overliggende kamaksler, tre forgassere av SU, 12 volts Lucas elektrisk anlegg og dobbelt eksossystem med fire potter.

DB5 ble i tillegg til coupé og cabriolet også produsert som stasjonsvogn (Shooting Brake) av den uavhengige bilbyggeren Harold Radfort i tolv eksemplarer.

DB5 Vantage

DB5 ble levert i en superutgave, DB5 Vantage, som hadde 325 hestekrefter. Denne hadde kraftigere forgassere fra Weber (i stedet for de vanlige SU-forgasserne), større innsugsporter, endret profil på kamakslene og mer aggressiv timing på tenningssignalene.  Kun 65 DB5 Vantage ble produsert.

DB5 Cabriolet
Kun 123 cabrioleter av DB5 ble produsert. Aston Martins navn for cabrioleter, Volante, ble aldri brukt for DB5. Cabrioleten ble bygget fra 1963 til 1965. Den var i motsetning til coupemodellene, utstyrt med doble bensintanker. På tross av dette hadde den plass til mindre bensin enn coupemodellene (72.7 liter mot 84.4). Taket var av et mykt tekstil.  En hardtop i stål kunne også fås på bestilling.

James Bond-bil

DB5 ble James Bonds firmabil i Goldfinger (film) (1964). I Ian Fleming's bok Goldfinger fra 1959 kjørte Bond en Aston Martin DB Mark III.  DB5 var en av to som var tiltenkt Bond i filmen. Den andre var Jaguar E-type. Siden Aston Martin DB5 hadde innebygget spionutstyr, ble den valgt som Bonds bil i Goldfinger.   DB5 ble videreført som firmabil i  Thunderball (1965), GoldenEye (1995), Skyfall (2012) og No Time to Die (2021).  

Effektbilen

Den første ble bygget til Goldfinger (1964) og fikk ifølge Porsgrunns Dagblad modellnavnet Superior. Den var bygget på chassis DP216/1,  og utstyrt med to 0.30 kaliber Browning maskingevær kamuflert under blinklyset, roterende kniver i felgene for å skjære opp dekk, samt støtfangere som med et tastetrykk kunne føres ut som en rambukk. Ved behov kunne man slippe ut store mengder røyk bak bilen eller større mengder olje for å gjøre veibanen glatt for forfølgerne. Et roterende nummerskilt kunne variere mellom hele tre registreringsnummer etter behag. Sveitsisk, fransk eller engelsk. 

I interiøret kunne passasjerer skytes ut gjennom taket med et katapultsete. Med et enkelt trykk ble det ført opp skuddsikre glassdeksler mellom for- og baksete, samt på utsiden bak, for å beskytte mot kuler bakfra. Føreren hadde tilgang til en radarskjerm, telefon i døra, utløserknapp i girkula, utvidet betjeningspanel i midtkonsoll og lagringsplass for diverse våpen under setene.

Til oppfølgeren Thunderball (1965) var det tilkommet en vannkanon som kunne sprute bakover med stor kraft, samt en jetmotor montert i bagasjerommet.  I 1968 ble spesialbilen (Superior) strippet for effekter og solgt til en privatperson i USA, som ettermonterte tilbake effektene. Denne ble stjålet i 1997, og muligens gjenfunnet i Midtøsten i 2022.

Tilleggsbiler

For vanlig kjøring på offentlig vei hadde man under innspillingen en vanlig DB5, chassis DB5/1486/R. Også denne fikk etterhvert ettermontert en del av det ekstrautstyret.  Etter å ha vært i privat eie siden 1986 ble den i 2010 solgt for 2,6 millioner britiske pund.  

I tillegg til disse to, ble det laget to ekstra DB5 for å reise rundt og drive reklame for filmene. Den ene DB5/2017/R står i Louwman-museet i Haag. Den andre DB5/2008/R er i private hender og ble i 2019 solgt for over 6 millioner dollar.

I 1966 ble det meldt at den 6 år gamle Prins Andrew hadde fått levert en lekebil i 4:10 størrelse med omtrent samme utstyr.

Til GoldenEye (1995) brukte man tre andre DB5:  DB5/1885/R, DB5/2187/R og DB5/1484/R. Den siste ble også brukt i den fjerde DB5-filmen, Skyfall (2012). 

Til No Time to Die (2021) bygget fabrikken 7–8 replika DB5 med lignende effekter, bortsett fra at maskingeværene sitter i frontlyktene. Disse stuntbilene ble delvis skadet under innspillingen. En av disse ble i 2022 solgt for over tre millioner dollar.

Continuation

I 2019 satte fabrikken i gang produksjon av 25 stykk DB5 Goldfinger Continuation replikaer til en utsalgspris på 2,75 millioner britiske pund.  Bortsett fra katapultsete og roterende kniver, var det meste av effekter med i leveransen.

 Kilder 
 Aston Martin DB4 1963–1965 på autoevolution.com  
Referanser

DB5
Kategori:Bilmodeller introdusert i 1963